**Nihti** (ruots. *Knekten*) on saari Kruunuvuorenselällä itäisessä kantakaupungissa Helsingissä. Yhdessä viereisen Sompasaaren kanssa se muodostaa Sörnäisten kaupunginosaan kuuluvan Sompasaaren osa-alueen. Sompasaaren tavoin Nihti yhdistettiin aikoinaan täyttömaalla mantereeseen, jolloin siitä tuli osa Sörnäisten satamaa. Sataman poistuttua alueelta sekä Nihti että Sompasaari kuitenkin erotettiin kanavilla mantereesta. Nihti rakentuu noin 3 000 asukkaan asuinalueeksi, ja sen on tarkoitus valmistua kokonaisuudessaan vuonna 2030. Esirakennusvaihe alkoi heinäkuussa 2021.

Vuodesta 2027 alkaen Nihdin kautta kulkee keskustasta Laajasaloon johtava Kruunusillat-raitiotie. Nihdistä olisi tuolloin raitio- ja kevyen liikenteen siltayhteys sekä Merihakaan että Korkeasaareen. Rakenteilla olevan Kalasatama–Pasila-raitiotien päätepysäkki sijoitetaan Nihtiin, ja yhdessä Kruunusiltojen kanssa se tekee alueesta raitioliikenteen solmukohdan.

Historia
--------

Nihti saarena vuonna 1930. Vasemmalla Sompasaari ja taustalla Mustikkamaa.
Nihdissä asui 1900-luvun alussa Sörnäisten satamamestari W. A. Svensson, joka oli myös innokas puutarhuri. Saarella kasvatettiin kukkia ja hedelmiä torilla myytäviksi. Nihtiin pääsi kesäisin höyryaluksilla, jotka poikkesivat muissakin läheisissä saarissa. Talvisin siellä oli suosittu meren jäälle ulottuva kelkkamäki, ja sieltä sai maksua vastaan vuokrata kelkan, johon samanaikaisesti mahtui neljä laskettelijaa. Vuonna 1913 saaren vanha huvila siirtyi Helsingin Pursiseuran käyttöön.

Nihti yhdistettiin mantereeseen 1960-luvulla, jolloin siitä tuli osa Sörnäisten satamaa. Satamakentän laajentuessa maantäyttöjä tehtiin useaan suuntaan, joista suurin osa 1970-luvulla ja Korkeasaaren puoleisella reunalla vielä 1980-luvulla. Maata täytettiin niin soralla, hiekalla, louheella kuin jätteilläkin. Satama poistui alueelta vuonna 2008, kun Vuosaaren satama otettiin käyttöön.

Satamatoimintojen poistuessa alueella järjestettiin erilaista väliaikaiskäyttöä, kuten veneiden talvisäilytystä ja maamassojen välivarastointia. Vuosina 2011–2021 Nihdin kärjessä sijaitsi Helsingin kulttuuriteko -tunnustuksen saanut Sompasauna. Rakennustyömaan laajennuttua saunomisesta tuli kuitenkin alueella turvallisuusriski, minkä vuoksi se siirrettiin pohjoisemmaksi Hermanninrantaan kesäkuussa 2021. Alueella toimi kymmenen kesän ajan myös Ihana Kahvila -niminen ulkoilmakahvila.

* Ilmakuva Sörnäisten satamasta vuonna 1931, jolloin Sompasaarta ja Nihtiä ei ollut vielä liitetty satamaan.Ilmakuva Sörnäisten satamasta vuonna 1931, jolloin Sompasaarta ja Nihtiä ei ollut vielä liitetty satamaan.
* Satama-alue vuonna 1999. Nihti oli osa Sompasaarta, ja alueella oli paljon kontteja ja logistiikkarakennuksia. Satamarata ulottui Nihdin eteläkärkeen saakka.Satama-alue vuonna 1999. Nihti oli osa Sompasaarta, ja alueella oli paljon kontteja ja logistiikkarakennuksia. Satamarata ulottui Nihdin eteläkärkeen saakka.
* M/S Inowroclaw Nihtilaiturissa lokakuussa 2008, kuukautta ennen sataman muuttoa Vuosaareen.*M/S Inowroclaw* Nihtilaiturissa lokakuussa 2008, kuukautta ennen sataman muuttoa Vuosaareen.
* Sompasauna pystytettiin luvattomasti Nihdin eteläkärkeen kesällä 2011. Vuonna 2013 tontista solmittiin kaupungin kanssa vuokrasopimus.Sompasauna pystytettiin luvattomasti Nihdin eteläkärkeen kesällä 2011. Vuonna 2013 tontista solmittiin kaupungin kanssa vuokrasopimus.
* Ihanassa Kahvilassa järjestettiin elokuuhun 2020 saakka kahvilatoiminnan lisäksi tapahtumia, kuten livemusiikki- ja DJ-keikkoja.Ihanassa Kahvilassa järjestettiin elokuuhun 2020 saakka kahvilatoiminnan lisäksi tapahtumia, kuten livemusiikki- ja DJ-keikkoja.

### Nimen alkuperä

Nihdin nimenä oli 1600-luvulla Starholmen. Nykyistä ruotsinkielistä nimeä Knekten, aikaisemmin myös muodossa Kneckten tai Knecktholm, on käytetty 1700-luvulta saakka. Virallisen vahvistuksen nimi sai vuonna 1908. Samalla vahvistettiin myös sen suomenkieliseksi nimeksi Knihti, joka vuonna 1928 muutettiin muotoon Nihti. Nimi johtuu vartijaa tarkoittavasta ruotsin kielen sanasta *knekt*, joka uusmaalaisissa murteissa esiintyy myös muodossa *knikt*.

Rakentaminen 2020-luvulla
-------------------------

### Asemakaava

Nihdinkanava erottaa Nihdin ja Sompasaaren toisistaan.
Alueen asemakaava vahvistettiin vuonna 2019. Sen mukaisesti Nihti on erotettu kanavalla Sompasaaresta, joka myös erotettiin kanavalla mantereesta, joten nykyisin molempien voidaan katsoa olevan jälleen saaria. Nihdistä tuli Helsingin ensimmäinen alue, jonka kaava ei velvoittanut rakentamaan pysäköintipaikkoja, vaan jossa sovelletaan niin kutsuttua markkinaehtoista pysäköintipaikkaperiaatetta. Kaavaratkaisun toteuttaminen maksaa kaupungille 75–80 miljoonaa euroa, ja alueen tonttitulot ovat noin 120 miljoonaa.

### Rakentaminen

Nihdin rakentaminen alkoi heinäkuussa 2021, ja esirakentamisvaihe kesti elokuuhun 2022. Rakentamisen alkaessa saari suljettiin jalankulkijoilta ja henkilöautoilta. Esirakentamisen aikana valmisteltiin tulevia talonrakennushankkeita sekä katujen ja Kalasatama–Pasila-raitiotien rakentamista. Alueella muun muassa purettiin jäljelle jääneitä satamarakenteita, rakennettiin uusia rantarakenteita ja tehtiin ruoppaustöitä. Vanhoja rantamuureja purettiin louhimalla ja räjäyttämällä. Syvätiivistys ja louhinta aiheuttivat alueella melua vuoden 2022 aikana. Alueella todettiin maaperän pilaantuneisuutta sekä merenpohjan ja pohjaveden haitta-ainepitoisuuksia, ja niiden kunnostamista tehtiin edellytysten mukaan. Vain osa nykyisestä Nihdistä on vanhaa kalliosaarta, ja myöhemmin täytettyjen alueiden kohdalle rakennettavat talot joudutaan perustamaan tukipaaluille.

Katujen ja kunnallistekniikan rakentaminen aloitettiin kesällä 2022, ja urakan tiedotettiin jatkuvan loppuvuoteen 2023. Kesällä 2022 alkoi myös ensimmäinen asuntorakentaminen kahdella tontilla. Ensimmäiset asukkaat muuttivat Nihtiin kevättalvella 2024.

### Korttelit ja laiturit

Nihdin kymmeneen uuteen asuinkortteliin mahtuu lopulta noin 3 000 asukasta. Kuusikerroksisista umpikortteleista tulee kantakaupunkimaisia, ja niiden lisäksi rakennetaan muutama 12–19-kerroksinen tornitalo. Alueelle rakennetaan myös hotelli- ja ravintolakortteli, toimistoja, päiväkoti ja pienvenesatama.

Alueen itärannalle on varattu satama-alue suuremmille aluksille. Länsirannalle ei sijoiteta veneitä, koska Nihdin ja Merihaan välisen Merihaansillan alikulkukorkeus on varsin matala. Siltaan toteutetaan nosturien avulla avattava osuus, jota voidaan käyttää vain poikkeustapauksissa. Sompasaarenlaiturin rantakävelyalueelta Nihdin länsirannalla voi laskeutua alas rantaterassille, niin kutsutulle oleskeluerkkelille.

### Nimistö

Kuten Sompasaaressa ja Kalasatamassa, myös Nihdissä katunimistö perustuu alueen satamahistoriaan: rakentuvien katujen nimiksi on luotu muun muassa Konttisatamankatu, Manttelimiehenkuja ja Satamamestarinlaituri. Myös korttelien nimet, kuten Brygga (laituri), Rahtikirja, Spaaki (vipuvarsi) ja Tihtaali pohjautuvat satamaan ja merenkäyntiin.

Lähteet
-------

* *Asemakaavan ja asemakaavan muutoksen nro 12576 selostus*. Helsingin kaupunki, 2019. Teoksen verkkoversio.

### Viitteet

1. ↑  Voimaan tullut asemakaava: Sörnäinen, Nihti - Detaljplan som trätt i kraft: Sörnäs, Knekten *hel.fi*. Helsingin kaupunki Ajankohta = 22.1.2020. Viitattu 2.5.2021.
2. ↑  Kalasatama (s. 19) *Uutta Helsinkiä*.  2018. Helsingin kaupunginkanslia. Viitattu 2.5.2021.
3. ↑  Asemakaavan ja asemakaavan muutoksen nro 12576 selostus, s. 7
4. ↑   (Arkistoitu – Internet Archive)
5. ↑  Postinumeroalueet *Helsingin karttapalvelu*. Viitattu 6.6.2021.
6. 1 2  Kalasataman karttoja  15.3.2023. Helsingin kaupunki. Viitattu 16.3.2023.
7. ↑  Kalasataman raitioteiden yleissuunnitelma *dev.hel.fi*.  2018. Helsingin kaupunkiympäristö. Viitattu 9.4.2021.
8. ↑  Kalasatamasta Pasilaan -hanke *YouTube*.  3.6.2020. Helsingin kaupungin liikennelaitos. Viitattu 9.4.2021.
9. 1 2 3 4  Asemakaavan ja asemakaavan muutoksen nro 12576 selostus, s. 8
10. ↑  Asemakaavan ja asemakaavan muutoksen nro 12576 selostus, s. 19
11. 1 2  Asemakaavan ja asemakaavan muutoksen nro 12576 selostus, s. 20
12. ↑  Vaniala, Anneli: Ihana Kahvila Sompasaaressa  25.8.2020. Helsingin kaupunginmuseo. Viitattu 28.6.2021.
13. ↑  "Nihti", *Helsingin kadunnimet*, s. 124. (toinen korjattu painos). Helsingin kaupungin nimistötoimikunta, 1970. ISBN 951-771-220-0. Teoksen verkkoversio.
14. 1 2  Paastela, Kaisa: Helsinkiin rakennetaan 3 000 asukkaan alue, jonne kaava ei velvoita yhtäkään parkkipaikkaa – "Hyödyke, jota ostetaan ja myydään" *Helsingin Uutiset*.  28.11.2019. Viitattu 26.8.2021.
15. ↑  Karttasarja (Näkymä Nihdistä, keskellä Nihdinkanava) *Helsingin karttapalvelu*. Viitattu 9.4.2021.
16. 1 2  Sörnäisten Kalasataman (Nihti) asemakaava ja asemakaavan muuttaminen (nro 12576) *dev.hel.fi*.  27.11.2019. Helsingin kaupunginvaltuusto. Viitattu 26.8.2021. [vanhentunut linkki]
17. 1 2 3  Seuraa Nihdin rakentamista Kalasatamasta Pasilaan -hankkeen nettisivuilla *kruunusillat.fi*.  28.6.2021. Helsingin kaupunki. Viitattu 3.7.2021.
18. 1 2 3  Kalasataman eteläkärjen Nihdin esirakentaminen alkaa *hel.fi*.  6.7.2021. Helsingin kaupunki.  Arkistoitu 24.7.2021. Viitattu 7.7.2021.
19. ↑  Louhintaa ja räjäytystöitä Nihdissä viikosta 45 alkaen  3.11.2021. Kalasatamasta Pasilaan -hanke. Viitattu 14.11.2021.
20. ↑  Asemakaavan ja asemakaavan muutoksen nro 12576 selostus, s. 20–23, 28
21. ↑  Asemakaavan ja asemakaavan muutoksen nro 12576 selostus, s. 21
22. 1 2  Nihdin ja Verkkosaaren pohjoisosan ensimmäisten asuntojen rakentaminen on alkanut  17.10.2022. Helsingin kaupunki. Viitattu 18.10.2022.  [vanhentunut linkki]
23. ↑  Moilanen, Kaisu: Helsingin Kalasataman alueen laajeneminen alkoi *Helsingin Sanomat*.  17.10.2022. Viitattu 18.10.2022.
24. 1 2  Asemakaavan ja asemakaavan muutoksen nro 12576 selostus, s. 6
25. ↑  Asemakaavan ja asemakaavan muutoksen nro 12576 selostus, s. 12
26. ↑  Merihaansilta *kruunusillat.fi*. Viitattu 7.10.2023.
27. ↑  Jompero-Lahokoski, Sanna: Kalasataman entiselle satama-alueelle valmistuu luksusasuntoja – Tällaisia ovat jopa yli miljoonan maksavat asunnot *Helsingin Uutiset*.  7.10.2023. Viitattu 7.10.2023.
28. ↑  Asemakaavat *Helsingin karttapalvelu*. Viitattu 16.3.2023.
29. ↑  Asemakaavan ja asemakaavan muutoksen nro 12576 selostus, s. 26

Aiheesta muualla
----------------

* Kuvia tai muita tiedostoja aiheesta **Nihti (Helsinki)** Wikimedia Commonsissa

* Nihdin asemakaavakartta (pdf)